NARIADENIE KOMISIE (ES) č. 873/2005
z 9. júna 2005,
ktorým sa mení a dopĺňa nariadenie (ES) č. 245/2001, ktorým sa ustanovujú podrobné pravidlá na uplatňovanie nariadenia Rady (ES) č. 1673/2000 o spoločnej organizácii trhu s ľanom a konope pestovanými na vlákno
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1673/2000 z 27. júla 2000 o spoločnej organizácii trhu s ľanom a konope pestovanými na vlákno (1), najmä na jeho článok 9,
keďže:
(1)
Hospodársky rok pre plodiny pestované na ornej pôde, vrátane ľanu a konope pestovaných na vlákno, sa ustanovil v článku 1 ods. 2 nariadenia Rady (ES) č. 1251/1999 zo 17. mája 1999 ustanovujúceho systém podpory pre pestovateľov niektorých plodín pestovaných na ornej pôde (2). Po zrušení tohto nariadenia nariadením Rady (ES) č. 1782/2003 z 29. septembra 2003, ktorým sa stanovujú spoločné pravidlá pre režimy priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov (3), je potrebné ustanoviť hospodársky rok pre ľan a konope pestované na vlákno v nariadení Komisie (ES) č. 245/2001 (4).
(2)
V článku 5 ods. 1 nariadenia (ES) č. 245/2001 je uvedený odkaz na nariadenie Rady (EHS) č. 3508/92 z 27. novembra 1992, ktorým sa stanovuje integrovaný systém spravovania a kontroly určitých schém poskytovania pomoci v Spoločenstve (5). Vzhľadom na skutočnosť, že toto nariadenie bolo zrušené a nahradené nariadením (ES) č. 1782/2003, by sa mal príslušný odkaz zodpovedajúcim spôsobom zmeniť a doplniť.
(3)
Podľa článku 7 nariadenia (ES) č. 245/2001 sa podpora na spracovanie ľanovej a konopnej slamy do vlákien poskytne predovšetkým v prípade, že sa pre príslušné parcely vysiate ľanom alebo konope pestovanými na vlákno žiadala podpora „na plochu“ v príslušnom hospodárskom roku, ako je uvedené v článku 4 nariadenia Komisie (EHS) č. 3887/92 z 23. decembra 1992, ktorým sa ustanovujú podrobné pravidlá uplatňovania integrovaného administratívneho a kontrolného systému pre určité programy pomoci Spoločenstva (6). Vzhľadom na skutočnosť, že žiadosti o podporu „na plochu“ boli nahradené jednotnou žiadosťou, ako je uvedené v časti II hlava II kapitola I nariadenia Komisie (ES) č. 796/2004 z 21. apríla 2004, ktoré ustanovuje podrobné pravidlá na uplatňovanie (7) uvedeného v nariadení Rady (ES) č. 1782/2003, ktorým sa ustanovujú spoločné pravidlá pre režimy priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov, je potrebné zodpovedajúcim spôsobom zmeniť a doplniť článok 7 nariadenia (ES) č. 245/2001.
(4)
Skúsenosť ukázala, že článok 8 ods. 5 nariadenia (ES) č. 245/2001, podľa ktorého je Komisia povinná uverejniť informácie členských štátov týkajúce sa transferov medzi národnými garantovanými množstvami pre dlhé ľanové vlákna a pre krátke ľanové a konopné vlákna v sérii C Úradného vestníka Európskej únie, si vyžaduje značnú administratívnu prácu bez efektívneho príspevku pre sektor, keďže prevádzkovatelia už získali tieto informácie od členských štátov. S cieľom zjednodušiť pravidlá, ktoré upravujú podporu na spracovanie ľanu a konope, by sa toto ustanovenie malo vypustiť.
(5)
Ako výsledok zrušenia nariadenia (ES) č. 1251/1999 by sa mali porovnať údaje o poľnohospodárskych parcelách vysiatych ľanom a konope pestovanými na vlákno s údajmi podľa nariadenia (ES) č. 1728/2003, aby sa zabezpečil súlad s podmienkami poskytovania podpory pre ľanové a konopné vlákna, ako je uvedené v článku 13 nariadenia (ES) č. 245/2001.
(6)
Vzhľadom na zjednodušovanie postupov a v rámci technických možností by členské štáty a dovozcovia mali mať možnosť vydávať a používať licencie použitím počítačového systému pre dovozy konope z tretích krajín podľa článku 17a nariadenia (ES) č. 245/2001.
(7)
Nariadenie (ES) č. 245/2001 by sa preto malo zodpovedajúcim spôsobom zmeniť a doplniť.
(8)
Opatrenia ustanovené v tomto nariadení sú v súlade so stanoviskom Riadiaceho výboru pre prírodné vlákna,
PRIJALA TOTO NARIADENIE:
Článok 1
Nariadenie (ES) č. 245/2001 sa mení a dopĺňa takto:
1.
Článok 1 sa nahrádza takto:
„Článok 1
Účel a hospodársky rok
1. Podrobné pravidlá na uplatňovanie spoločnej organizácie trhu s ľanom a konope pestovanými na vlákno, ktorá bola ustanovená nariadením (ES) č. 1673/2000, sa ustanovujú týmto nariadením.
2. Hospodársky rok trvá od 1. júla do 30. júna.“
2.
Článok 5 ods. 1 písm. b) sa nahrádza takto:
„b)
číslo oprávnenia prvotného spracovateľa, identifikačné číslo farmára podľa integrovaného administratívneho a kontrolného systému ustanoveného v nariadení Rady (ES) č. 1782/2003 a ich mená a adresy;“.
3.
V článku 7 ods. 1 sa prvá zarážka nahrádza takto:
„-
pochádza zo slamy zahrnutej do kúpno-predajných zmlúv, spracovateľských záväzkov alebo spracovateľských zmlúv uvedených v článku 5 zahŕňajúcich parcely vysiate ľanom alebo konope pestovanými na vlákno a zahrnutej do jednotnej žiadosti, ako je uvedené v časti II hlava II kapitola I nariadenia Komisie (ES) č. 796/2004, podanej so zreteľom na rok, v ktorom sa začína hospodársky rok, a“.
4.
V článku 8 sa odsek 5 vypúšťa.
5.
V článku 13 ods. 1 sa druhá zarážka nahrádza takto:
„-
porovnanie údajov o poľnohospodárskych parcelách uvedených v kúpno-predajných zmluvách, spracovateľských záväzkoch a spracovateľských zmluvách, aby sa zistilo, či súhlasia s tými, ktoré sa stanovili v súlade s nariadením (ES) č. 1782/2003,“.
6.
V článku 17a ods. 1 sa za druhý pododsek vkladá tento pododsek:
„Licencie sa môžu vydávať a používať použitím počítačových systémov v súlade s podrobnými pravidlami, ktoré ustanovili príslušné orgány. Obsah takýchto licencií musí byť identický s obsahom licencií na papieri podľa prvého a druhého pododseku. V členských štátoch, ktoré nemajú k dispozícii počítačové systémy, môžu dovozcovia použiť len licenciu v papierovej forme.“
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od hospodárskeho roku 2005/2006.
Toto nariadenie je záväzné v celom svojom rozsahu a priamo uplatniteľné vo všetkých členských štátoch.
V Bruseli 9. júna 2005